Старыя паркі, сажалкі, аранжарэі, алеі і гаспадарчыя аб’екты ўтваралі разам з сядзібамі своеасаблівыя комплексы, якія станавіліся асяродкамі высокай культуры. Менавіта тут з’яўляліся на свет многія творы літаратуры і музыкі, зберагаліся унікальныя калекцыі мастацтва. Фактычна гэта былі першыя музеі на нашых землях. Дастаткова ўзгадаць, што першы такі музей узнік у XIX ст. у сядзібе братоў Тышкевічаў у Лагойску. Стваральнікамі падобных месцаў былі адукаваныя людзі свайго часу, прадстаўнікі беларускай арыстакратыі.